
Q,uem  jam  tractandum  morbum  suscipimus, 
a  Culleno  celeberrimo  in  classe  Pyrexiarum, 
ordine  Phlegmasiarum  positus,  his  ab  illo  verbis 
definitur  : 

“  Pyrexia,  Hypogastrii  calor,  tensio,  tumor,  et 
dolor,  os  uteri  tactu  dolens,  vomitus,” 

DE  MORBI  HISTORIA. 

Fceminas  die  parturiendi  vel  aliquo  ad  quin¬ 
tum  usque  sequente,  secundo  plerumque  vel  ter¬ 
tio,  adoritur  Hysteritis.  Equidem  minime  deest 
ratio  cur  credamus  eandem  multo  serius  quam 
vulgo  "creditur  supervenire,  sub  signis  nimirum 
gravis  latentem  debilitatis,  quae  eam  comitantur. 
Memoratur  a  Doctore  Hamilton  in  praelec¬ 
tionibus  suis  exemplum  memoria  dignum,  cui 
aderat,  ubi  prae  debilitate  aegrotantis  ingente  Hy- 
steritidem  agnoscere  non  potuit ;  quam  tamen 
adfuisse  pus  inguine  erumpens  postea  demonstra¬ 
vit. 

In  hoc  malo  est  abdomini  imo  sensus  doloris, 
qui  sensim,  intermissione  nulla,  ardente  calore 
comite  augescit ;  parte  eadem  digitis  impressa, 
molestia  magna  concitatur  et  violentior  dolor : 
uteri  regio  extrinsecus  explorata,  et  major  solito 
et  durior  est,  “  similiter  lapidi  firma,”  a  tactu 
praeter  modum  sentiens,  ventris  parietes  simul 
et  laxi  nec  teneri  inveniuntur. 

Huic  morbo  fere  praeeunt  rigores  vel  se  socios 
jungunt ;  simulatque  organi  potissimum  laesi 
comparuere  signa,  universo  corpori  quoque  caloris 
est  aecessio ;  celerior  fit  pulsus,  et  durior :  sitis 
insatiabilis  accedit,  capitis  etiam  dolor  sub  oculis 
praecipue  situs  ;  tum  et  dorsi,  qui  inde  in  inguen, 
neque  nunquam  in  crus  unum  alterumve  emicat ; 
membra  evadunt  frigida ;  nausea  instat,  vomitus¬ 
que  i  os  uteri  ultra  modum  sentit,  etiam  a  tactu 
dolet ;  his  succedunt  plenitudinis,  gravitatis,  et 
caloris  in  utero  sensus. 

Quin  et  pro  parte  uteri  in  primis  vexata 
sedem  suam  mutat  dolor,  qui  vario  corporis  situ 
cursum  variare  suum  videtur;  nunc  ad  umbilicum, 
nunc  supra,  alias  infra  os  pubis  extenditur  ,  ali¬ 
quando  in  partes  posteriores  irruit,  in  crura  de¬ 
lapsuras  ;  siquando  quam  uteri  partem  vesicae 
adjacentem  urgeat,  inflammatio,  tum  vero  dolor 
terribilis  et  meiendi  difficultas  instant,  fluxu  uri¬ 
nae  saepe  omnino  suppresso,  ita  ut  fistulam  immit¬ 
tere  prorsus  sit  necesse. 

Lingua  plerumque  albida  observatur  et  arida, 
alias  madida  manet,  crustis  densis  obducta  et 
fuscis :  interea  progrediente  morbo,  speciem  aliam 

atque  aliam  assumit,  sensu  gustus  cum  specie 
subinde  mutatis ;  quamvis  in  exemplis  nonnullis 
periculo  gravi  haud  vacuis,  hoc  organum  non  mul¬ 
tum  mutationis  a  statu  sano  patiatur. 

Quo  ad  statum  lochiorum  attinet  qui  in  hoc 
morbo  plurimum  valet,  Clari  Hamilton  nos¬ 
tri  sententia  certa  est,  eorum  cursum  ibidem  sem- 
per  consistere,  nisi  mulier  per  liberum  lochiorum 
fluentum  suo  liberetur  periculo  *  ;  nisi  laboranti 
rite  promoveatur  purgatio,  citoque  medeatur,  fu¬ 
turum  est,  ut  in  malum  ingens  implicita,  in  dis¬ 
crimine  etiam  vitae  versetur.  Contra  ea  sentiunt 
Doctores  Clark  et  MANNiNGf,  lochia  non 
nisi  quandoque  omnino  suppressa :  lactis  secretio 
multum  imminuta,  interdum  omnino  interrupta 
est.  Urina  rubra  est,  parca,  turbida,  cum  dolore 
reddita ;  alvus  adstricta  plerumque ;  dejectiones 
paucas  levamentum  aliquod  miseriarum  fere  se¬ 
quitur  :  at  levatae  tamen  invigilare  oportet,  prop- 
terea  quod  dolores  brevi  reduces  ingravescant. 


*  Hippocrates  de  Morbis  Mulierum. 

■j*  Vide  Their  works  on  Diseases  of  Women. 

Haec  indicia  jam  memorata,  inflammatione 
prorsus  evidente,  sed  nondum  praevalida,  se  osten¬ 
dunt.  Eadem  vero  ita  grassata,  ut  peritoneo 
noceat,  irritationis  mox  apparent  signa,  tumet 
abdomen  nimis  tenerum,  graviore  ingruente  peri¬ 
culo.  Interdum  vero  uteri  inflammatio  violen¬ 
tior  cerebrum  ita  opprimit,  ejusque  functiones 
perturbat,  ut  curriculis  mali  nondum  ex  ordine 
absolutis  fatum  interveneat  *. 

DE  CAUSIS. 

Hysteuitidem  causae  plures  excitant,  tum 
in  facili  partu  tum  in  difficili.  Cursus  partu¬ 
riendi  naturalis  usu  instrumentorum  intempes¬ 
tivo  maturatus ;  uteri  quoque  validior  nixus  et 
diuturnior  ad  foetum  extrudendum  sese  contra¬ 
hentis  ;  partesque  molles  adjacentes,  capite  in¬ 
fantis  impacto,  vehementer  compressae,  hoc  ma¬ 
lum  immanius  generare  valent.  Verum  liquo¬ 
res,  qui  corpus  calore  stimulisque  commovent,  li- 


*  Van  Swieten’s  Comment. 

berius  sumpti ;  affectus  animi  graves  praecipue ; 
foemina  frigori  exposita,  velut,  si  jam  enixa  pro- 
lem  lectoque  citius  amota  surrexerit,  habitu  su¬ 
per  cutem  madidam  copiosius  exsudante;  frigus 
in  ipsum  uterum,  fluentibus  lochiis  receptum, 
humoribus  ita  extrinsecus  ad  partes  internas  con¬ 
versis,  lactis  etiam  secretione  vel  lochiis  suppres¬ 
sis,  sibi  quoque  hujus  mali  ortum  vindicant. 

Prae  caeteris  vero  animadvertendum  est  *,  si 
fluxum  lochiorum  consistere  faciat  Hysteritis,  vel 
ex  eodem  praepropere  consistente  oriatur  post 
partum,  aegras  plures  perire,  nisi  celeriter  ad  sani¬ 
tatem  fuerint  reductae  f. 

Mulieres  habitum  corporis  robustas  atque  san¬ 
guine  plenas,  potius  quam  laxas  et  delicatas,  hic 
morbus  invadit.  Cui  fortes  pariter  ac  debiles 
opportunas  existere,  Hamilton  ille  asserit  $  : 
idque  eo  magis  accidere,  quo  cibi  a  condimentis, 
potiones  ab  alcohole  ardentes,  nimia  copia  sumpti 
fuerunt. 


*  Van  Swietei^s  Comment.,  vol.  xiv.  p.  186. 
f  Hipp.  de  Mul. 

f  Hamilton’s  Lectures  on  Midwifery. 

In  oppidis  magnis  minus  frequenter  quam  in 
rure,  Hysteritis  occurrit,  quippe  in  quo  diversus 
aer  proclivitatem  ad  inflammationes  majorem  in¬ 
ducat  *. 

In  Nosocomiis  hoc  malum  forma  simplex,  pro 
multitudine  aegrotantium,  raro  conspicitur;  fcemi- 
nis  vero  ad  ea  valetudinis  causa  confugientibus  is 
ventriculi  atque  intestinorum  status  est,  ut  earum 
vix  ullae  paeritoneo  inflammato  prorsus  vacent. 

Apud  domos  privatas  medicinam  facientibus 
Hysteritis  distincta  minime  saepe  olfert :  cui  si 
serpere  omnino  detur,  hoc  per  incuriam  vel  negli- 
gentiam  committitur  muliercularum  aegrotis  assi¬ 
dentium,  primoque  malum  remediis  minus  ido¬ 
neis  aut  non  satis  validis  depellere  conantium. 
Quod  aut  nullum  adesse  ipsae  aegrae,  vel  idem  nil 
nisi  dolores  post  partum  interdum  venientes  falso 
ratae,  nec  sibi  praemetuentes,  id  ipsum  eundo  ac¬ 
quirere  vires  patiuntur ;  gravi  inde  discrimine 
exorto,  indiciis  et  paeritonitidis  simul  accedenti¬ 
bus,  quod  semper  periculosissimum  est,  exitiale 
saepenumero  evasurum. 


*  Clark  on  Diseases  of  Women. 

DE  SIGNIS  UNDE  SIT  PROGNOSIS  SECUNDA. 

Diarrhoea  lenis,  fluxus  lochiorum  redux,  secre¬ 
tio  lactis  renovata,  pulsus  minus  frequens  effec¬ 
tus,  faciei  rubor  justo  vividior  non  tam  saepe  se 
ostendens,  lingua  quam  antea  fuerat  pallidior, 
uterus  sensim  mollior  et  minus  tener,  calor  et 
sitis  imminuti,  cutis  madida,  spem  facere  sanita¬ 
tis  brevi  recuperandae  existimantur. 

DE  SIGNIS  UNDE  EVENTUS  INFAUSTI  EXORI¬ 
TUR  METUS. 

Horrores  frequentes,  ultra  modum  rubescens 
vultus,  haec  signa  quidem  alterna  vice  inter  se 
supervenientia ;  pulsus  celer  et  debilis,  ni  siqua 
ejusdem  celeritas  a  sensu  corporis  nimis  irritabili 
proveniat,  nec  caetera  formidanda  adsint  indicia ; 
vires  corporis  insigniter  prostratae ;  delirium ; 
dolor  subito  cessans;  abdomen  simul  tenerius 
adhuc  affectum,  infelicem  praenuntiant  exitum ; 
quin  et  uteri  durities  periculum  immane  indicat. 

Ast  ubi  aggram  invadunt  rigores  signaque  jam 
dicta  plures  dies  morantur,  tum  vero  ut  multum 
praesidii  in  medicina  sit  ponendum,  metuo  :  Imo 
etiam  macie  confectam,  viribus  orbatam,  febre 
hectica,  surdatione,  alvi  fluxu  occupatam,  aerum¬ 
nis  eruptura  tantis  mors  cita  venit. 


DE  DIAGNOSI. 

Morbi  sunt  aliqui  a  quibus  periculum  est  ne 
hysteritis  non  satis  distinguatur. 

Dolores  nimirum  enixam  aliquando  aggredien¬ 
tes,  puerperarum  febris,  hysteralgia,  colica. 

Illi  dignoscuntur  dolores,  cito  plerumque  partui 
suborientes,  intervallo  quietis  subinde  sublevati : 
Inter  hos  ventrem  manu  compressum  nullus 
urget  dolor,  a  pressu  leni  potius  recreatum.  In¬ 
terea  nec  lochiorum  interrumpitur  profluvium, 
nec  lac  secerni  desinit :  rigores  absunt  et  vomi¬ 
tus  :  non  impeditur  respiratio  :  pulsus  invenitur 
raro  celer :  coactusque  sanguis,  per  quietis  inter¬ 
vallo,  utero  expellitur. 

Puerperarum  febris  matura  accessione  sua  dis¬ 
criminatur,  dolore  nec  regioni  hypogastricae  nec 

*  •  «  v  -  * 

ulli  certae  parti  affixo;  patentiore  videlicet,  per 
abdomen  totum  vagante :  pulsu  quoque  celeriore 
et  duriore,  centies,  nec  unquam  vices  pauciores 
micante,  et  sub  progressum  mali,  magis  magis¬ 
que  ingravescente,  ad  vicem  centesimam  trigesi¬ 
mam,  usque  per  horae  momentum  sexagesimam, 
incitato.  Discriminanda  est  potissimum  fluenti¬ 
bus  lochiis,  eisdem  in  Hysteritide  suppressis. 
Huic  postremae  notae  imprimis  fidendum  est, 
quippe  quae  distinctionis  fundamentum  certissi¬ 
mum  suppetat. 

Distinguitur  Hysteralgia  quippe  in  qua  rigo¬ 
res  fere  absint,  impetusque  sit  subitus,  dolore  fac¬ 
to  magisque  subito  accedente  quam  in  inflamma¬ 
tione,  quae  par  tempus  duravit :  idem  saepe  mul¬ 
tum  remittitur,  et  per  intervallum  breve  pene  se 
subducit. 

A  Colica  facilis  est  diagnosis ;  in  ea  enim  nulla 
febris  est,  umbilicus  vero  retractus,  dolorque  circa 
eum  partes  contorquens,  a  pressu  levatur  :  pulsus 
est  durus,  plenus  et  mollis. 


I 

DE  HYSTERITIDIS  TERMINATIONIBUS, 

{  '  ’  '  l.  ' 

Ad  terminos  eosdem  ac  inflammationes  aliae, 
devenit  Hysteritis.  Verum  a  nexu  qui  latus 
uterum  inter  variaque  corporis  organa  intercedit, 
tum  quoque  a  conditione  post  partum  viscerum 
utero  adjacentium,  suppuratione  jam  facta,  sine 
periculo  gravi  nequit  terminari.  At  ubicumque 
hujus  mali  horrendi  gangraena  evadit  effectus,  ab 
initio  ad  metam  fati  brevi  properatur.  Ergo  cum 
uteri  inflammatio  cursu  velocissimo  feratur,  nisi 
per  auxilia  celerrima  occurratur,  in  primordiis 
ejus  perspectis  et  bene  intellectis  aegrotae  vita 
saepenumero  vertitur.  Quod  si  parti  affectae 
dolor  additus,  arteriarum  ibidem  subsilientium 
sensus,  pulsus  celer  et  durus,  calor  auctus,  istius- 
que  modi  caetera,  ineunte  morbo,  male  neglecta 
fuerint,  eadem  ingravescentia  vel  temperare,  vel 
miseram  omnino  subtrahere  periculo,  difficile 
fiet. 

Quapropter  foeminas  aegrotis  assidentes  moneri 
oportet,  causas  hujus  mali  excitantes  non  modo 

praecavendas,  verum  indiciis  etiam  jam  recensitis 
obsistendum,  ne  redeant,  eademque,  si  qua  appa¬ 
reant,  cum  medico  quamprimum  communicanda. 


DE  CADAVERIBUS  INCISIS. 

■  t! 

Corporibus  Hoc  malo  occisarum  exploratis, 
humores  extra  vasa  sua  in  cavo  abdominis  raro 
conspecti  sunt :  V acavit  interdum  signis  inflam¬ 
mationis  peritonaei  facies,  praeterquam  qua  ute¬ 
rum  tegebat,  vel  pars  vesicae  posterior  idem  par- 
tim  affectum  ostendebat.  Tubi  F allopiani  scissi 
sanguine  pleni  visi  sunt.  Uteri  substantia  fir¬ 
mam  se  praebuit,  amplior  fuisset,  secundum 
naturam  a  parte  contracta.  Ex  eadem  quoque 
incisa  puris  copia  effluxit.  Quin  et  intra  tubos 
Fallopianos  repertum  est  pus,  et  in  ovariis  quo¬ 
que,  ita  ut  haec  singula  columbae  ovum  magni¬ 
tudine  adaequarent*.  Talibus  in  exemplis  ali¬ 
quando,  sed  raro  quidem,  gangraena  cernitur. 
Nunquam  mihi  conspecta  est.  Eandem  semel, 


*  Clark  on  Diseascs  of  Women. 

quae  in  uteri  cervice  apparuit,  adhibitis  ad  par¬ 
tum  expediendum  instrumentis,  visam  esse  sibi 
Clark  testatur  ;  qui  sensa  sua  in  hunc  modum 
exponere  pergit:  sibi  probe  constare*,  gangraenam 
utero  accidisse  saepe  descriptam,  id  vero  a  medi¬ 
cis  potissimum,  corpora  foeminarum  a  puerperio 
mortuarum,  ope  scalpelli  scrutari  insolitis  ;  parte 
uteri,  cui  adhaeserat  placenta,  per  gangraenam 
corrumpi  falso  existimata :  eosdem  ergo  specie 
deceptos  tum  partis  maternae  placentae  reliquiis, 
tum  sanguinis  circa  vasorum  magnorum  in  utero 
fines,  separata  jam  placenta,  coacti :  has  denique 
infra  reliquias  leniter  abrasas,  faciem  uteri  inter¬ 
nam  posse  detegi  incorruptam. 


DE  MEDENDI  RATIONE. 

Adversus  hunc  morbum  nihil  aeque  prodest 
ac  protinus  ab  initio  sanguinem  e  brachio  detra¬ 
here  ;  nimirum  quod  vasa  intenta  attenuat,  impe¬ 
tumque  humorum  imminuit.  Ergo  potius  quam 


# 


Clark  on  Diseases  of  Women,  p.  70. 

detractio  parva  subinde  repetenda,  major  et  ore 
venae  amplo  fiat  oportet,  usque  dum  dolor  partis 
praecipue  affectae  sit  aliquatenus  sedatus.  Hac 
ratione  exinanitio  subita  erit  atque  liberior,  eoque 
magis,  quo  malum  curricula  sua  celerius  ex  ordine 
peragit,  spesque  salutis  fere  tota  in  hoc  posita  est 
auxilio. 

Quod  si  dolor  levis  in  regione  uteri  adhuc  re¬ 
manserit,  viresque  aegrotantis,  sanguine  jam  copio¬ 
se  depleto,  multum  imminutae  fuerint,  tum  vero 
hirudines  neutiquam  omittendae  sunt,  quin  parti 
dolenti  adhibeantur.  Cucurbitularum  quoque 
cum  ferro  commendatus  est  usus  :  in  Hysteritide 
vero  haec  sanguinis  detractio  nec  satis  expedita 
nec  celeris  est,  quoniam  per  eam  partes  jaboran- 
tes  propius  attingere  non  datur.  Regio  tamen 
proxima  simul  et  commodissima  cui  admove¬ 
antur  cucurbitulae,  supra  os  pubis  est  in  abdo¬ 
mine  inferiori.  Adstricta  si  sit,  alvus,  Cathar- 
tica,  fructus  nimirum  Tamarindi,  Oleum  Ricini, 
Sulphas  Magnesiae,  Tinctura  Sennae,  danda  sunt. 
Si  stercus  durum  intestina  stimulet,  indeque  ad 
uterum  vel  ad  corpus  universum  pateat  irritatio, 
clysteres  ex  decocto  Anthemidis  nobilis,  vel  AI- 

tliaese,  vel  Avenae  communis,  vel  Aquae  tepidae, 
quae  huic  usui  bene  in  primis  inservit,  auxilio 
ubique  sunt  vocandi.  Ad  quos  insuper  Sulphas 
Magnesiae  vel  Oleum  Ricini,  talibus  si  opus  sit, 
accedat.  His  Oleum  Terebinthinae  modicum  ad¬ 
dendum  quidem  suaserunt:  quod  et  ego  semel 
expertus  respondere  votis  comperi.  Una  cum 
his  aquae  tepidae  fomenta,  vel  panni  oleo  terebin¬ 
thino,  acetove  madefacti,  ad  uteri  regionem  sunt 
admovendi. 

Usurpata  sunt  vomitoria  quoque,  ubi  ventri¬ 
culi  crudo  cibo  onerati  suspicio  erat :  sed  caute 
omnino  ea  ministrari,  quippe  quae  corpus  univer¬ 
sum  insigniter  convellant;  raroque  in  usu  esse 
decet,  nisi  portione  exigua  unde  diaphoresis  ori¬ 
atur.  Ubicunque  vero  ingens  est  dolor  et  irrita¬ 
tio,  signave  inde  gravia  genita,  Opium,  copia  satis 
ampla,  idoneis  jam  praemissis  exinanitionibus,  et 
temporis  intervallo  fere  magno  subinde  interposi¬ 
to,  dare  licet. 

Idem  quoque  cum  Ipecacuanha  conjunctum,  in 
hoc  malo  profuit.  Non  nisi  stimulando  valere 
Epispastica  a  medicis  olim  credita  sunt  ;  neque 
in  ullis  probata  inflammationibus ;  recentiorum 

vero  experientia  viribus  antipasmodicis  eadem 
praedita  esse  demonstravit,  neque  in  hac  neque  in 
caeteris  inflammationibus  usu  suo  carent ;  quam¬ 
vis  haec  proxime,  ut  oportet,  parti  dolenti,  imo 
scilicet  abdomini,  apponere  non  sit  facile.  Dilu¬ 
entia,  velut  hordei  decoctum,  quatenus  sitim 
restinguere,  alvum  apertam  servare,  et  aliquid 
nutrimenti  suggerere  valeant,  utilia  existunt ; 
nec  refrigerantia  minus,  cum  in  hoc,  tum  in  si¬ 
milibus  morbis,  qualia  sunt  fructus  acidi  maturi, 
mali  quoque  et  aurei  et  citrei  suceus.  Omnis 
corporis  motus,  nimirum  qui  sanguinis  reditum 
per  venas  incitet,  contractionesque  cordis  augeat, 
vitandi  sunt,  haud  secus  ac  cuncti  graves  animi 
affectus. 

Regimen  denique  antiphlogisticum,  quoad  cor¬ 
pus  animumque,  pariter  servandum  est. 

Istiusmodi  curatio  cum  fuerit  efficax  contra 
malum,  corpore  toto  sudor  evenit,  lochia  copiose 
fluunt,  simulque  fit  evidens  uniuscujusque  signi 
molestioris  remissio. 

Contra,  si  dolor  evaserit  acutior,  sensusque  va  ¬ 
sorum  in  parte  affecta  subsilientium,  febris  major, 
nausea  simul  atque  delirium,  vel  inquies  gravior 

fit  supervenerint,  tum  ex  his  nunciatum  est  in¬ 
flammationem  suppuratione  vel  gangraena  termi¬ 
natum  iri ;  ergo  siquando  firmior  pulsus  perman- 
serit  et  plenior,  dolorque  partium  subsilientium 
violentior,  eventura  indicatur  suppuratio.  A 
pulsu  vero  languescente,  delirio  miti,  atque  su¬ 
dore  glutinosa,  gangraena  instare  satis  ostenditur. 

Quapropter  medicus  nondum  accersitus,  donec 
malum  aliquamdiu  saevierit,  pro  magno  habere 
debet,  quo  sit  aegra  statu  protinus  perspicere,  il¬ 
lam  que  animo  quam  maxime  intento  curare. 
Etenim  pulsu  pleno,  qui  a  malo  ad  suppurandum 
jam  procedente  oritur,  in  errorem  inductus,  si 
exinanitiones  quasdam  instituerit  ineptas,  grave 
inde  gangraenae  erit  periculum ;  vel  forsitan  ab 
intempestiva  sanguinis  missione,  aegra  langues¬ 
cens,  debilitati,  fluente  pure,  jamjam  oriundae 

-•  t  "  %  v'  i 

succumbet. 

Commodissimus  puri  datur  per  vaginam  exi¬ 
tus,  quam  propterea  servare  mundam  et  aqua 
tepida  subinde  injecta  fovere  oportet.  Hanc  ve¬ 
ro  sibi  viam  pus  non  semper  eligit ;  intestino  recto 
interdum,  saepius,  uti  credo,  inguine  erupturum. 

Quod  si  accidat,  aegra  diu  fluxu  materiae  in- 
gente,  fit  debilis,  curatioque  in  longum  protahi- 
tur  ;  quo  magis  vires  illius  sunt  sustentandae ; 
pulvere  cinehonae,  infuso  decoetove,  talibusque 
exhibitis*  cum  diaeta,  nutriente,  tum  quoque  fruc¬ 
tibus  maturis  large  sumendis,  quatenus  alvo  laxae 
inserviant;  in  quo  oleum  ricini  quoque  et  sul- 
phas  magnesiae  usui  esse  possunt. 

Jam  que  Hysteritidis  exempla  tria,  quam  in 
illis  curationem,  quibus  oriunda  causis  autuma¬ 
rim,  sum  expositurus. 

EXEMPLUM  PHIMUM. 

Ad  aurigae,  qui  currum  machinae  bellicae  re¬ 
galis  agebat,  uxorem  advocatus  sum ;  quae  pau¬ 
percula,  neque  unde  alimenta  idonea  sibi  compa¬ 
raret,  neque  inde  obstetricem  conduceret,  habe¬ 
bat.  Aprilis  primo  die,  anno  millesimo  octingen- 
tesimo  decimo  octavo,-  hora  fere  prima  pomeri- 
diana,  illam  vidi,  annos  viginti  tres  natam,  jam 
vice  quarta  gravidam,  tempore  quo  pareret  prope 
adventante,  valetudine  parum  firma,  vultu  men¬ 
tem  anxiam  depressam  prae  se  ferente,  pulsu  ab¬ 
normi.  His  indiciis  perterritus,  aegrotam,  qua 

oportebat  cura,  prosequi  constitui.  Ejusdem  diei, 
hora  fere  dimidia  post  sextam  vespertinam,  me 
auxiliante  infantem  sanum  edidit ;  quartaque 
parte  horae  octavae  elapsa,  alterum  quoque,  utrum¬ 
que  vivum  validum  que  :  hora  circiter  octava,  pla¬ 
centae  duae  inter  se  conjunctae,  nullo  subsidio  ex¬ 
trinsecus  admoto,  exierunt.  Tempore  matutino 
sequente,  portio  olei  ricini  cum  tinctura  sennae 
data  est ;  unde  alvus  pro  veto  soluta,  usque  ad 
quintum  mensis  diem  aperta  tenebatur. 

Eo  die,  hora  dimidia  post  nonam  matutinam, 
mihi  conspecta,  de  dolore  capitis  assiduo,  quasi 
funiculis  adstricti,  de  frigoris  quoque  ingentis 
sensu,  quod  proximae  nocti,  ab  infante  altero  va¬ 
giente,  insomni  ductae  tribuebatur,  conquesta  est ; 
caetera  melius  se  validiusque  habere  sensit.  Pul¬ 
sus  ejus  frequens  et  durus,  centies  fere,  momento 
horae  sexagesimo,  micabat ;  quod  febrem  majorem 
indicabat  quam  quae  a  somno  unam  tantum  noc¬ 
tem  deficiente,  conflata  foret.  Singula  ab  aegro¬ 
tante  percontatus,  ubi  nihil  resciscere  potui, 
neque  ei  persuadere,  ut  medicamenta  quae  mihi 
tunc  videbantur  necessaria,  sumeret,  discessi,  his 
antea  praescriptis,  ut,  si  quem  cibum  capere  vel- 

let,  is  levissimus,  concoctu  facillimus,  minime- 
que  stimulans  daretur ;  hoc  quoque,  ne  omnino 
lactaret ;  demum,  ut  strepitu  omni  prohibito, 
somnus  quam  efficacissime  conciliaretur.  Hora 
fere  tertia  pomeridiana  eam  revisi,  ubi  jentacu¬ 
lum  leve  ex  infuso  thaeae,  paneque  tosto,  sump¬ 
sisse,  seque  somno  dedisse  dicta  est.  Iterum 
cum  nocte  circiter  media  prae  animo  anxio  redux 
essem,  eventum  certus  observandi,  paullo  ante  mul¬ 
tos  inter  rigores  expergefacta,  jam  calorem  in¬ 
gentem,  violentumque  in  abdomine  dolorem,  per- 

V 

que  inguen  usque  ad  spinam  sese  jaculantem, 
conquesta  est.  Caeterum,  nauseae  non  multum 
experiens,  cibum  potumque  omnino  fastidiebat : 
cephalalgia  non  magis  quam  mane  urgebat,  infes¬ 
tante  pulsu  centesimo  octavo  pleno  duroque. 
Omnibus  ita  demum,  quantum  fieri  posset,  ex¬ 
ploratis,  incipiente  eam  Hysteritide  correptam 

mihi  persuasi.  Infirmitas  ejus  generalis,  delica- 

•  * 

taque  corporis  constitutio,  me  vetabant  e  penu 
universo  per  lanceam  mittere  sanguinem ;  quo- 
niamque  hirudines  non  poterant  commode  parari, 
ad  remedia  alia  erat  confugiendum  ;  ergo  linteola 
calefacta  oleoque  terebinthinae  madefacta,  re- 

gioni  uteri  adhiberi  partibusque  nimis  sentienti¬ 
bus  ;  eadem  que  fomenta  tali  modo  adhibita,  ne 
quid  temporis  lucro  non  appositum  curationi 
deesset,  per  intervalla  etiam  somni  continuari 
jussi.  Hora  post  duodecimam  dimidia,  e  Sub- 
mur.  :  Hydr.  granis  decem  ;  pulv.  Jalapae  granis 
octo,  conservaque  rosarum  bolum,  purgantem 
praescripsi.  Aurorae  sequentis  hora  octava,  mis¬ 
turae  laxantis  ex  infuso  Sennae,  Sulphatae  Mag¬ 
nesiae,  Tincturaque  Jalapae,  cochlearia  duo  mag¬ 
na  exhibui ;  quibus  hora  septima  octavaque  repe¬ 
titis,  alvus  prout  oportebat,  prorsus  est  soluta. 
Quin  et  fomentis  supradictis  sublevatae,  magna 
quoque  doloris  contigit  remissio.  Cuncta  de¬ 
mum  hujus  mali  indicia  cum  animo  probe  vol¬ 
vissem,  aegrotaeque  sedulo  adfuissem,  neutiquam 
dubitavi  quin  haec  Hysteritidis  accessio  ab  ipsius 
aegrotantis  incuria,  vel  a  negligentia  famulae  im- 
peritiave,  ortum  traxisset.  Illa  denique  incaute 
se  frigori  objectam  fuisse,  tertia  post  partum 
nocte,  cum  infantes  placare,  dormiente  famula, 
conaretur,  confessa  est.  Quin  et  eandem  cubi¬ 
culo  diu  inambulasse,  vestibus  non  nisi  decum¬ 
benti  idoneis  indutam,  comperi.  Tunc  pulveris 

Ipecacuanhae  portione  ministrata,  me  abstuli» 
Deindo,  circa  horam  octavam  vespertinam  rever¬ 
sus,  somno  refectam,  viribus  nonnihil  auctam, 
corpore  toto  jam  mediocriter  exsudante,  pulsu 
nonagesimo  molli,  omni  dolore  liberam,  de  moles¬ 
tia  tantum  levi,  conquerentem  inveni.  Tunc 

V 

pannos  laneos  aceto  et  aqua  mixitis  calefactos, 
si  opus  foret,  admovendos,  diaetam  aptam,  medi¬ 
camentum  laxans  pro  re  nata  sumendum,  frigus 
diligenter  vitandum  suasi.  Die  proximo  mane 
cum  eam  convenerim,  in  eo  permanebat  ut  me¬ 
lius  haberet :  paucis  postea  diebus  eo  usque  con¬ 
valuerat,  ut  cubiculo  exire  citra  periculum  ullum 
posset.  Ergo  malum  in  hoc  exemplo,  a  frigore 
prae  negligentia  suscepto,  procul  dubio  genitum 
est;  unde  lochiorum  fluxus  extemplo  fere  sup¬ 
pressus,  parciusque  lac  secretum. 

EXEMPLUM  SECUNDUM. 

Uxor  hominis  qui  tormenta  bellica  curabat, 
annos  fere  viginti  tres  habens,  constitutione  cor¬ 
poris  valida  plenaque,  tertium  in  utero  gestans, 
in  nave  ad  milites  trajiciendos  aptata,  muliere 
adjuvante,  parturivit ;  post  hac,  hora  fere  dimi- 

dia  elapsa,  extracta  est  placenta,  non  sine  dolore 
sanguinisque  profluvio.  Hora  fere  nona  matu¬ 
tina,  die  Lunae,  Julii  decimo,  post  partum  tertio, 
accersitus  fui :  tunc  pluribus  Hysteritidis  indiciis, 
graviori  capitis  dolore,  pariter  ac  alvo  adstricta, 
conflictabatur.  Protinus  e  brachio  sanguinis 
unciis  viginti  sex  emissis,  exinde  bolum  purgan¬ 
tem  capiendum,  misturam  laxantem  exhibendam, 
donec  omnino  dejecta  foret  alvus,  aceti  quoque 
fomenta  abdomini  imo  applicanda,  commendavi. 
Hora  fere  decima  nocturna,  alvo  catharticis  plu¬ 
rimum  laxata,  admodum  levata  sunt  indicia ; 
nec  molestiae  quidquam  supererat,  nisi  partis  dolor 
affectae :  Huic  igitur  hirudinibus  triginta  tribus 
admotis,  fotuque  simplice  noctu  usurpando  prae¬ 
scripto,  haustus  olei  ricini  datus  est,  Id  effec¬ 
tum  suum  die  proximo  mane  praestitit ;  deinde 
circa  meridiem,  sanitate  accepta  mulier  gaudebat. 
Malum  in  hoc  exemplo,  ut  opinor,  excitatum  est 
praecipue,  a  placenta  durius  avulsa ;  tum  quoque 
a  liquoribus  alcoholis  ad  dolorem  sedandum,  de¬ 
bilitatique  quae  partum  plerumque  sequitur,  ob¬ 
viam  eundum,  liberius  sumptis. 

EXEMPLUM  TERTIUM. 

Puellae  cuidam  delicatae,  annos  unde  viginti 
natae,  partum  primum  jamjam  editurae  auxilio 
erat  obstetrix.  Nato  vita  casso  infante,  hora 
nondum  postea  exacta,  aegerrime  abstracta  est 
placenta,  profluvio  sanguinis  levi  sequente,  quod 
usque  ad  horam  primam  diei  tertii  distillare  non 
destitit.  Tunc  rogatus  ut  aegram  adirem,  Hys- 
teritide  confirmata,  gra vique  circa  uterum  in¬ 
flammatione  correptam,  inveni.  Causa  mali  in 
suspicionem  venerat ;  verum  ore  uteri  sentiente 
nimis  acriter  atque  dolente,  rem  minime  explo¬ 
rare,  nedum  pro  certo  habere,  poteram.  Medi¬ 
camento  vomitorio  leni  dato,  hirudines  triginta 
quatuor  circa  partem  dolentem  impositae,  clyste¬ 
res  modice  calidi  frequenter  ministrare  sunt  jussi. 
Hora  septima  nocturna  bolus  purgans  cum  mistu¬ 
ra  laxante  exhibitus  est,  unde  alvus  quater  plene 
dejecta  fuit.  Die  sequente,  hora  quarta  matuti¬ 
na,  placentae  pars  exigua  exiit.  Deinde  haustu 
opii  sumpto,  sanguinis  fluxus  hora  post  meridiem 
prima,  cessavit.  Tum  aegram  multum  subleva- 

tam  constabat ;  dolor  tamen  uteri  adhuc  magnus 
haerebat :  iterum  itaque  in  usum  vocatae  sunt 
hirudines.  Clysteres  duo  cum  opii  guttis  sexa- 
ginta  singuli,  ante  horam  sextam  matutinam  in¬ 
jecti  fuerunt.  Hora  decima  nocturna,  melius 
nostra  habebat,  dolore  licet  uteri  nondum  sum- 
moto ;  ergo  Pii.  Hydr.  gr.  decem.,  G.  Opii  gr. 
tria,  sunt  data :  dein,  postero  die,  hora  octava, 
haustu  Olei  Ricini  et  Tincturae  Sennae  sumpto, 
alvus  ter  ante  meridiem  soluta  est ;  sed  dolor  a 
pressu  etiamnum  gravior  fiebat.  Parti  affectae 
vesicatorium,  lamina  tenui  lintei  interposita,  ap 
plicatum  est.  Hora  septima  matutina,  ingens 
copia  seri  inde  manavit,  doloribus  pene  depulsis. 
Hora  decima  nocturna,  vesicatorio  amoto,  sper- 
matis  ceti  unguento  pars  curare  incepit,  haustus¬ 
que  datus  est  anodynus.  Die  Solis  sequente. 
Oleo  Ricini  et  Senna  repetitis,  cum  nostram 
duobus  vel  tribus  postea  diebus  convenerim,  con¬ 
valescentem  reperi :  sanitate  prorsus  recepta  gau¬ 
dente,  die  Saturni  proximo,  exire  cubiculo  licuit. 

Haec  Hysteritidis  accessio  a  placenta  tenaci 
et  violenter  abstracta,  ortum  aperte  duxit ;  sangui- 

nisque  fluxus,  mali  comes,  a  parte  placentae  utero 
relicta,  genitus  est. 

Inflammatio  sensusque  ultra  modum  irritabi¬ 
lis,  excitati  sunt  potissimum,  a  multo  vino  Lusi- 
tanico  cum  nuce  moschata  commisto  dilutoque, 
quod  aegrae  nondum  a  me  conspectae  famula  ob¬ 
tulerat. 

